جمهورباشقانی رجب طیب اردوغان، آمریکا پرزیدنتی جو بایدنله اسکاتلندین گلاسگو شهرین‌ده گؤروشه‌جگینی بیلدیردی.
"بو گؤروشمه‌ده طبیعی کی، ان اؤنملی ماده‌میز اف-۳۵ (ساواش اوچاقلاری) اولاجاق" دئدی.
پرزیدنت اردوغان، (دوننکی) آذربایجانا بیر گونلوک سفرین‌دن قاییدارکن اوچاقدا ژورنالیستلره آچیقلاما وئردی.
اردوغان، سفر زامانی آذربایجانین (۳۰ ایله یاخین‌دیر داوام ائد‌ن) ایشغال‌دان آزاد ائدیلمیش تورپاقلارین‌دا آپاردیغی یئنیدن قورما و قالخینما ایشلرینی  یاخین‌دان گؤردوگونو، بؤلگه‌ده‌کی اقتصادی ظزفیتین جانلاندیریلماسینا، نقلیات خطلرینین احیاسینا و یئنی‌لرینین انشاسینا باغلی فعالیتلری اینجه‌له‌دیگینی بیلدیردی.
آذربایجانین اسرائیل ایله تیجاری امکداش‌لیغینا ایران‌دان گلن تپکیلری دیرله‌ندیره‌ن اردوغان، اؤلکه‌لرین بیر بیرینین قرار مکانیزملرینه تأثیر ائتمه‌مه‌سی لازیم اولدوغونو و ایرانین بورادا عقل سلیم ایله حرکت ائتمه‌سینی آرزو ائتدیکلرینی وورغولادی.
پرزیدنت اردوغان، توتوقلو عثمان کاوالانین سربست بوراخیلماسی اوچون ۱۰ ائلچینین چاغریسی و بون‌دان سونرا تورکیه‌نین تپکیسی ایله باغلی،
"بیزیم آتدیغیمیز آددیم کیمه‌سه گوج گؤستریسی دئییل، ساده‌جه اولاراق، تورکیه‌ده چالیشان ائلچیلرین تورکیه‌نین ایچ ایشلرینه قاریشماماسی دئمک‌دیر. هر هانسی بیر ائلچی وظیفه‌ده اولدوغو اؤلکه‌نین ایچ ایشلرینه قاریشما صلاحیتی یوخدور" دئدی.
بو قونودا آمریکا قزئتلرینین باشلیقلارینی دیرله‌ندیره‌ن اردوغان دئییب:
"منیم کیتابیم‌دا گئری آددیم آتماق یوخدور" دئدی.
اردوغان آمریکا پرزیدنتی بایدن ایله گلاسگودا ائده‌جگی گؤروشمه‌یه توخوناراق:
"بو گؤروشمه‌ده ده طبیعی کی، بیزیم ان اؤنملی ماده‌‌میز؛ بیزیم اف-۳۵ قونوموز وار. اف-۳۵لر اوچون بیزیم ۱ میلیارد ۴۰۰ میلیون دلار اؤد‌مه‌میز وار. بو اؤدمه ایه باغلی طبیعی کی، بونون بیزه گئری وئرمه پلانینین نئجه اولاجاغینی دانیشمامیز لازیم" دئدی.
آمریکانین تورکیه‌یه اف-۱۶ وئرمه‌ قونوسوندا بعضی بیلگیلر الده ائتدیکلرینی ایفاده ائد‌ن اردوغان:
"بیزه گلن بیلگی، بونلارلا بو ایشی (اف-۳۵ین پولونو) اؤد‌مه کیمی بیر پلان وار. بو دوغرو مودور، یوخسا یوخ؛ اؤیرنه‌جییک. ان یوکسک سویه‌ده ده بونو طبیعی منیم سایین بایدن ایله دانیشمام دوزگون اولاجاق. اگر بئله ایسه، اونا گؤره بیر آنلاشما یولونا گئتمیش اولاجاغیق" شکلینده دانیشدی.
اردوغان ترورلا موباریزه‌نی ده یورد ایچی و سرحد اؤته‌سینده عزمله داوام ائتدیردیکلرینی بیلدیردی.
